REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06–2/386-21

15. septembar 2021. godine

B e o g r a d

ZAPISNIK

SA 38. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 15. SEPTEMBRA 2021. GODINE

 Sednica je počela u 11,00 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

 Sednici su prisustvovali članovi Odbora: Dragana Barišić, Branimir Spasić, Darko Laketić, Luka Kebara, Ivana Nikolić, Đorđe Milićević i Branimir Jovanović.

Sednici su prisustvovali zamenici članova Odbora: Nina Pavićević, zamenik Uglješe Markovića, člana Odbora i Željko Tomić, zamenik Marine Raguš, člana Odbora.

Sednici nisu prisustvovali članovi Odbora: Adam Šukalo, Veroljub Matić, Miroslav Kondić, Nebojša Bakarec, Sandra Božić, Uglješa Marković, Marina Raguš, Mira Petrović i Šaip Kamberi.

Predsednik je obrazložio da je sednicu sazvao u roku kraćem od 3 dana, radi neophodnosti da se predmetni akt što pre razmotri i uputi Narodnoj skupštini na razmatranje i usvajanje.

 Na predlog predsednika, Odbor je jednoglasno utvrdio sledeći:

 D n e v n i r e d:

1. Utvrđivanje Predloga odluke o izmenama i dopunama Odluke o usvajanju Kodeksa ponašanja narodnih poslanika.

**Prva tačka dnevnog reda:** Utvrđivanje Predloga odluke o izmenama i dopunama Odluke o usvajanju Kodeksa ponašanja narodnih poslanika.

 Predsednik Odbora je ukazao da je članovima Odbora dostavljen Nacrt odluke o izmenama i dopunama Kodeksa ponašanja narodnih poslanika i izneo da je osnovni razlog za izmenu Kodeksa ispunjenje preporuke GRECO (Grupa država Saveta Evrope za borbu protiv korupcije) koja je sadržana u Izveštaju o Srbiji za Četvrti krug evaluacije. Ukazao je i na kratak rok koji je državi Srbiji ostavljen za ispunjenje obaveze u delu koja se odnosi na izmenu postojećeg Kodeksa, i molbu, odnosno preporuku Vlade da se predložene izmene donesu u što kraćem roku, kako bi se stekli uslovi za dobijanje pozitivnog mišljenja, u delu koji se odnosi na Narodnu skupštinu. Takođe je ukazao da su u izradi navedenog akta osim službe Odbora, učestvovali i predstavnici Vlade i Agencije za sprečavanje korupcije. Obrazložio je da se ključna izmena Kodeksa odnosi na preciziranje odabira i načina predlaganja kandidata za članove Komisije za etiku i utvrđivanje broja njenih članova, unapređenje uloge Komisije za etiku kroz proširenje nadležnosti u smislu davanja mišljenja o povredi Kodeksa pre nego što Odbor odluči da li je u konkretnom slučaju povređen Kodeks, i u pooštravanju mera u slučaju povrede Kodeksa, čime se sprovode i preporuke date u Mišljenju o Kodeksu narodnih poslanika, koje je sačinio ekspert Saveta Evrope.

Predsednik Odbora je ukazao da je naknadnim uvidom u Nacrt teksta koji je dostavljen članovima Odbora, uočena potreba da se isti nomotehnički uskladi, i nakon otvaranja rasprave, predložio da se o svakoj izmeni, odnosno dopuni, članovi Odbora izjasne, koje će on prethodno pročitati. Predsednik Odbora je uputio članove Odbora da se u e parlamentu nalazi predmetni dokument, radi lakšeg praćenja.

**Prvi predlog je** da se član postojeći 23. Kodeksa menja i glasi:

 ''Komisija:

 1) donosi Vodič za primenu Kodeksa (u daljem tekstu: Vodič);

 2) vrši poverljivo savetovanje narodnih poslanika u vezi sa primenom Kodeksa;

 3) organizuje i sprovodi obuke narodnih poslanika o primeni Kodeksa;

 4) daje mišljenje o povredi Kodeksa.

Članovi Komisije ne mogu biti narodni poslanici, izabrana, postavljena i imenovana lica, niti članovi političke stranke.

Narodna skupština bira Komisiju koja broji pet članova, na period od pet godina, bez mogućnosti reizbora.''

Diskusije nije bilo.

Odbor je jednoglasno prihvatio predlog za izmenu člana 23. Kodeksa.

**Drugi predlog** je da se u članu 23e dostavljenog teksta, u stavu 1, iza reči ''ostavke'', dodaju reči:'' iz razloga navedenih u članu 23. stav 2.''

Diskusije nije bilo.

Odbor je jednoglasno prihvatio predlog za dopunu člana 23e.

**Treći predlog**  je da se u članu 23 ž brišu reči: ''ako postane član političke stranke, odnosno političkog subjekta, ili ako se utvrdi da je povredio ovaj kodeks''.

Disusije nije bilo.

Odbor je jednoglasno prihvatio predlog za brisanje navednih reči.

**Četvrti predlog** je da se u članu 5. dostavljenog teksta doda novi stav 6, koji glasi:

''Mišljenje Komisije o povredi Kodeksa se objavljuje na internet stranici Narodne skupštine.''

Disusije nije bilo.

 Odbor je jednoglasno prihvatio predlog za dopunu ovim stavom.

Članovi Odbora nisu imali predloge za izmenu ili dopunu Predloga odluke o izmenama i dopunama Odluke o usvajanju Kodeksa ponašanja narodnih poslanika.

Disusije nije bilo.

Na predlog predsednika, Odbor je jednoglasno utvrdio Predlogodluke o izmenama i dopunama Odluke o usvajanju Kodeksa ponašanja narodnih poslanika sa izglasanim izmenama i dopunama, koje su postale sastavni deo teksta koji će biti upućen Narodnoj skupština na razmatranje i usvajanje.

Predsednik Odbora je predložio da se Predlog odluke razmatra po hitnom postupku, budući da Narodna skupština donošenjem ovog akta izvršava obaveze u postupku pridruživanja Republike Srbije Evropskoj uniji, kao i da je iz navedenog razloga potrebno da Odluka stupi na snagu ranije od osmog dana od dana objavljivanja – narednog dana, kako bi se nakon usvajanja izmenjenog Kodeksa stekli uslovi za obrazovanje Komisije za etiku.

Diskusije nije bilo.

Na predlog predsednika a, Odbor je jednoglasno prihvatio predlog da Narodna skupština Predlog odluke razmatra po hitnom postupku, kao i predlog za njeno ranije stupanje na snagu.

Za izvestioca Odbora na sednici Narodne skupštine određen je jednoglasno, dr Aleksandar Martinović, predsednik Odbora.

Sednica je završena u 11,15 časova.

\* \* \*

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović